অবশেষে বিধানসভা নির্বাচনে প্রতিদ্বন্দ্বিতা করতে রাজি হলেন সিপিএমের রাজ্য সম্পাদক সূর্যকান্ত মিশ্র। আসন্ন বিধানসভা নির্বাচনে তিনিই বামেদের ‘মুখ’ হতে চলেছেন। কংগ্রেসের সঙ্গে আসন রফার আলোচনা অসম্পূর্ণ রেখেই আজ, সোমবার বিধানসভা নির্বাচনের প্রার্থী তালিকা প্রকাশ করতে পারে বামফ্রন্ট।
সিপিএম সূত্রের খবর, রবিবার দলের রাজ্য সম্পাদকমণ্ডলীর বৈঠকে সিদ্ধান্ত হয়, নির্বাচনে প্রতিদ্বন্দ্বিতা করবেন সূর্য। তবে কোন আসন থেকে তিনি ভোটে লড়বেন, তা এখনও ঠিক হয়নি। সিপিএম সূত্রের খবর, দলের রাজ্যস্তরের প্রায় সকলেই চাইছেন, যাদবপুর কেন্দ্র থেকে লড়াই করুন সূর্য। গোটা রাজ্যের সিপিএম কর্মী এবং নেতাদেরও একই মত। যাদবপুর কেন্দ্রে প্রাক্তন মুখ্যমন্ত্রী বুদ্ধদেব ভট্টাচার্যের পছন্দও সূর্য। তাই ওই কেন্দ্র থেকে সূর্যের প্রতিদ্বন্দ্বিতা করার সম্ভাবনা বেশি। রাজ্য সিপিএমের ইতিহাসে এই প্রথম কোনও রাজ্য সম্পাদক দায়িত্বে থাকাকালীন নির্বাচনী লড়াইয়ে নামতে চলেছেন।
এদিন দু’টি পর্যায়ে সম্পাদকমণ্ডলীর বৈঠক হয়। সিপিএম রাজ্য সম্পাদকমণ্ডলীর এক সদস্যের মন্তব্য, ‘‘বৈঠকের প্রথম পর্যায়েও প্রার্থী হতে রাজি ছিলেন না সূর্য। কিন্তু তাঁর উপর ভোটে লড়ার চাপ বেড়েই চলেছিল।’’ সিপিএম সূত্রের খবর, সূর্য চেয়েছিলেন, একান্তই যদি ভোটে লড়তে হয় তাহলে তিনি তাঁর পুরনো কেন্দ্র পশ্চিম মেদিনীপুরের নারায়ণগড় থেকেই প্রতিদ্বন্দ্বিতা করবেন। কিন্তু ওই আসনটি বামেদের কাছে নিরাপদ নয়। যদিও সিপিএমের পশ্চিম মেদিনীপুর জেলা সম্পাদকমণ্ডলীও নারায়ণগড় আসনে সূর্যকে প্রার্থী করার অনুরোধ করে চিঠি দিয়েছিল        রাজ্য কমিটিকে।
অন্যদিকে, রাজ্য নেতৃত্বের বড় অংশ চান, সূর্য লড়াই করুন তুলনায় নিরাপদ যাদবপুর আসন থেকে। গত লোকসভা এবং কলকাতা পুরসভা নির্বাচনে যাদবপুর অঞ্চলে ভাল ফল করেছিল বামেরা। সিপিএম রাজ্য সম্পাদকমণ্ডলীর এক সদস্য বলেন, ‘‘নৈতিক কারণে কেন্দ্র বদল করতে নারাজ সূর্য। কিন্তু সূর্য কোন কেন্দ্র থেকে প্রার্থী হবেন, তা সোমবার সকালে সম্পাদকমণ্ডলীর বৈঠকে চূড়ান্ত হবে।’’
প্রসঙ্গত, যাদবপুর আসন থেকে সিপিএমের রাজ্য সম্পাদকমণ্ডলীর সদস্য সুজন চক্রবর্তীর লড়ার সম্ভাবনা তৈরি হয়েছিল। কিন্তু গত কয়েকদিনে ওই আসনে সূর্যকে প্রার্থী হিসাবে চেয়ে বেশ কিছু চিঠি জমা পড়ে আলিমুদ্দিনে। অন্যদিকে, মহম্মদ সেলিমকে মুখ্যমন্ত্রী হিসাবে তুলে ধরাও ঠিক হবে না বলে মনে করছিলেন সিপিএমের শীর্ষনেতৃত্বের একাংশ। ‘বলিয়ে-কইয়ে’ সেলিম সংখ্যালঘু সম্প্রদায়ভুক্ত হলেও গ্রহণযোগ্যতার নিরিখে তিনি সূর্যের চেয়ে পিছিয়ে বলেই মত রাজ্য সিপিএমের একাংশের।
প্রসঙ্গত, সূর্যকে সামনে রেখে নির্বাচনে যাওয়ার পক্ষপাতী প্রাক্তন মুখ্যমন্ত্রী বুদ্ধদেব ভট্টাচার্য এবং বামফ্রন্ট চেয়ারম্যান বিমান বসু (সূর্যকে রাজি করাতে বুদ্ধ-বিমান যে উদ্যোগী হয়েছিলেন, গত ৩ জানুয়ারি তা ‘এবেলা’র প্রথম পাতায় প্রকাশিত হয়েছিল)। কিন্তু সূর্য রাজি না হওয়ায় তাঁদের পরিকল্পনা প্রাথমিকভাবে ধাক্কা খেয়েছিল। এরপর রাজ্য নেতৃত্ব এবং দলের নিচুতলার নেতারা সূর্যকে মুখ্যমন্ত্রী পদপ্রার্থী করার জন্য আলিমুদ্দিনের উপর চাপ তৈরি করেন। সূত্রের খবর, সেই দাবি অগ্রাহ্য করতে পারেননি সূর্য। এদিন সিপিএম তার প্রার্থী তালিকা চূড়ান্ত করেছে। জানা গিয়েছে, শিলিগুড়ি এবং রায়দিঘি আসন থেকে প্রতিদ্বন্দ্বিতা করবেন যথাক্রমে অশোক ভট্টাচার্য এবং কান্তি গঙ্গোপাধ্যায়।আজ, সোমবার সিপিএম রাজ্য কমিটির বৈঠকের পর বামফ্রন্টের বৈঠক ডাকা হয়েছে। রাজ্য কমিটি এবং ফ্রন্টের প্রার্থী তালিকা অনুমোদনের পর অধিকাংশ আসনে প্রার্থী ঘোষণা করে দেওয়া হবে। সিপিএম প্রার্থী তালিকা চূড়ান্ত হলেও কংগ্রেসকে ক’টি আসন ছাড়া হবে তা এদিনও স্পষ্ট হয়নি। সিপিএম সূত্রের খবর, কংগ্রেসকে ৮৫টি আসন ছাড়া হতে পারে।